פטרישיה היטון

קורות חיים

היטון נולדה באוהיו לפטרישיה (לבית הארד) ולצ'אק היטון, שהיה כתב ספורט ב'Plain Dealer'. גדלה בחינוך קתולי.
יש לה שלוש אחיות, שרון אליס ופרנסס, ואח, מייקל, גם כן עיתונאי ב'Plain Dealer', בעל הטור "Minister of Culture".
במהלך לימודיה באוניברסיטת אוהיו, הייתה היטון חברה באחוות דלתא גמא. היא בוגרת תואר ראשון בדרמה. בשנת 1980 עברה לניו יורק כדי ללמוד אצל מורה הדרמה ויליאם אספר.

קריירה

בשנת 1987 הופיעה לראשונה בברודוויי, כחלק מהמקהלה בהצגה 'אל תגרום לאלוהים להתחיל'. בתקופה בה הרבתה להופיע באוף ברודוויי, תפסה את עיניו של המלהק הראשי של הדרמה 'שלושים ומשהו' מבית ABC, שליהק אותה לתפקיד אונקולוגית, אותו גילמה בשישה פרקים בשנים 1989—1991. בהמשך ביצעה הופעות אורח בסדרות 'זרי האומה' (1989), 'מאטלוק' (1990), 'שולחן לחמישה' (1996), 'מלך השכונה' (1999) ו'דני פנטום' (2004).
כמו כן הופיעה היטון בין היתר בסרטים 'מרדף שקוף' (1992), 'בטהובן' (1992), 'אלוהי הניו אייג' (1994) ו'ספייס ג'אם' (1996).
שיחקה בשלושה סיטקומים קצרי חיים; 'Room for Two'‏ (1992), Someone Like Me‏ (1994) וWomen of the House‏ (1995), בו שיחקה לצד טרי גאר. בהמדך דרכה הגיעה פריצתה הגדולה, כשהחלה לגלם את דמותה הנודעת ביותר, דברה ברון, בסדרה כולם אוהבים את ריימונד, ששודרה בין השנים 1996—2005. בין השחקנים הנוספים שכיכבו בסדרה ניתן למנות את ריי רומנו, את פיטר בויל ואת בראד גארט. על תפקידה בסדרה הייתה מועמדת שבע פעמים לפרס אמי, בו זכתה פעמיים (בשנים 2000 ו-2001), וכן זכתה עם יתר שחקני הסדרה בפרס גילדת שחקני המסך.
בספטמבר 2007 החלה היטון לככב לצד קלסי גראמר בקומדיית המצבים 'בחזרה אלייך', ששודרה ברשת Fox, ובוטלה במאי 2008.
השתתפה בפרק הבכורה של העונה השביעית של 'אקסטרים מייקאובר', בו סייעה לבנות בית לכבאי ולמשפחתו.
שיחקה בין היתר בסרטי הטלוויזיה 'Shattered Dreams'‏ (1990), 'Miracle in the Woods'‏ (1997), 'A Town Without Christmas'‏ (2001), 'נערת הפרידות' (2004) לצד ג'ף דניאלס ו'The Engagement Ring'‏ (2005). כמו כן גילמה את דמותה של נציגת ארצות הברית בתימן, ברברה בודיין, בדרמת התיעודית של רשת ABC 'הדרך ל 9/11' (2006), ושיחקה בסרט של הולמרק 'לפני הכיתה', המבוסס על סיפור אמיתי של אמא, אלן כהן, המתמודדת עם בנה, בראד כהן, הסובל מתסמונת טורט (2008)
ב-2011 דורגה במקום ה-24 במצעד "הנשים הכי מצחיקות בטלוויזיה" מטעם רשת TV Guide.
בשנת 2005 הפיקה את הסרט התיעודי 'The Bituminous Coal Queens of Pennsylvania', שבוים על ידי בעלה. בנוסף, הייתה אחת ממפיקי הסרט על ויליאם וילברפורס, 'רוחות של חופש' (2006).
בינואר 2007 כיכבה לצד טוני שלהוב בהצגת האוף ברודוויי 'הסצנה', שהציגה בניו יורק. על הופעה זו הייתה מועמדת לפרס "השחקנית הראשית הטובה ביותר" בטקס פרסי 'לוסיל לורטל'.
החל מספטמבר 2009 מככבת בקומדיה של רשת ABC 'מקום טוב באמצע'.
בשנת 2011 דורגה במקום ה-24 ברשימת "הנשים המצחיקות ביותר במסך הטלוויזיה" של TVGN.
קיבלה כוכב בשדרת הכוכבים של הוליווד במאי 2012.

חיים אישיים

נישואיה הראשונים של היטון (1984–1987) הסתיימו בגירושים. החל משנת 1990 נשואה לשחקן הבריטי דייוויד האנט. לזוג ארבעה בנים; סמואל דייוויד (נולד ב-1993), ג'ון בסיל (נולד ב-1995), ג'וזף צ'ארלס (נולד ב-1997) ודניאל פטריק (נולד ב-1999). המשפחה מחלקת את זמנה בין לוס אנג'לס לבקינגהמשייר, שם יש בית בבעלותם. ספרה של היטון, 'Motherhood and Hollywood: How to Get a Job Like Mine' (תרגום חופשי: 'אימהות והוליווד: איך למצוא עבודה כמו שלי'), הוצא לאור בשנת 2002. על אף שהיא ומשפחתה חיים לפי הכנסייה הפרסביטריאנית, היא מגדירה עצמה כקתולית.
היטון דוגלת במוסר חיים עקבי, ותומכת בקבוצות שפועלות נגד הפלה, המתת חסד ועונש מוות. בנוסף, היא יו"ר האגודה הפמיניסטית 'Feminists for Life', שמתנגדת להפלות.
מגדירה עצמה כרפובליקנית, ותומכת בגלוי בזכויות ההומוסקסואלים, כשטענה בעבר שאינה מתנגדת לנישואים חד מיניים.
היא הייתה חלק ממסע פרסום מטעם לוס אנג'לס טיימס, שגינה את חמאס וחזבאללה ותמך בישראל בזמן מלחמת לבנון השנייה.
ב-29 בפברואר 2012 הצהירה על התנגדותה לסטודנטית המשפטים מאוניברסיטת ג'ורג'טאון סנדרה פלוק, והתנצלה בפניה מספר ימים לאחר מכן.